**Eumer Finland Oy yleiset varaus-, maksu- ja peruutusehdot**

Varausehdot astuvat voimaan heti varauksen teon jälkeen. Varaajan tulee olla täysi-ikäinen. Huoltaja antaa suostumuksensa ilman huoltajaa osallistuvan alaikäisen osallistumiseen kalastusretkelle, -kurssille tai -leirille varauksen teon yhteydessä.

**Kalastuskurssien varausehdot**

*Varaaminen ja maksaminen*

Kalastuskurssille ilmoittaudutaan internetissä osoitteessa <https://www.eumer.fi/9110/ekauppa/g9110/> lunastamalla haluttu kurssipäivä. Kurssi maksetaan varauksen yhteydessä pankin verkkomaksuna, Visa- tai Mastercard-korteilla tai joillakin mobiilisovelluksilla (esimerkiksi MobilePay). Leirivarauksen voi myös maksaa lahjakortilla, josta on ilmoitettava erikseen sähköpostilla osoitteeseen info@eumer.fi.

*Peruutukset*

Peruutuksista tulee ilmoittaa sähköpostilla tai soittamalla numeroon 0400 252 969 (klo 8-16). Peruutusta ei voi tehdä suullisesti kurssin alkaessa, teksti- tai WhatsApp-viestillä tai Facebook Messengerin tai Instagramin Direct-viestien kautta. Kurssipaikan voi peruuttaa kaksi viikkoa ennen kurssia, jolloin maksu palautetaan täysimääräisenä. Kun kurssin alkuun on kaksi viikkoa tai vähemmän, tai osallistuja ei ilmaannu kurssille, peruutuksesta veloitetaan peruutuskuluna 100% kurssin hinnasta.

*Peruutus sairastapauksessa*

Sairastapauksissa tarjoamme ensisijaisesti paikkaa toiselle kurssille. Mikäli vastaavaa kurssia ei ole tai se ei sovellu osallistujan ajankohtaan, niin palautamme kurssimaksun lääkärintodistusta vastaan.

*Eumer Finland Oy:n oikeus peruuttaa varaus*

Mikäli kyseessä on ylivoimainen este, voi Eumer Finland Oy peruuttaa varauksen. Asiakkaalla on oikeus tällöin saada maksamansa summa kokonaisuudessaan takaisin.

*Vakuutukset & luvat*

Eumer Finland Oy:llä on voimassa olevat vastuuvakuutukset. Osallistujilla oltava omat vapaa-ajanvakuutusturvansa. Jokaisen asiakkaan tulee myös huolehtia siitä, että valtion kalastonhoitomaksu on maksettuna.

**Kalakingi-leirivaraus- ja peruutusehdot**

***Varaaminen***

Leirille ilmoittaudutaan internetissä osoitteessa <https://www.eumer.fi/9110/ekauppa/g9110/>

lunastamalla haluttu leiripäivä. Leirin hinta sisältää ylläpidon leirillä, ohjaajien huolenpidon, ensisijaisen tapaturmavakuutuksen, kalastusvälineiden vuokran sekä runsaasti hauskaa ohjelmaa koko leiripäivän täydeltä. Majoitukset varataan tarpeen mukaan, eivätkä sisälly leirijakson hintaan.

***Maksaminen***

Leiri maksetaan varauksen yhteydessä verkossa pankin verkkomaksuna, Visa- tai Mastercard-korteilla tai joillakin mobiilisovelluksilla (esimerkiksi MobilePay). Leirivarauksen voi myös maksaa lahjakortilla, josta on ilmoitettava erikseen sähköpostilla osoitteeseen info@eumer.fi.

***Peruutus***

Leirin voi peruuttaa tekemällä peruutusilmoituksen:

* sähköpostitse: info@eumer.fi
* puhelimitse: 0400 252 969 (ma-pe klo 8-16)
* Peruutusta ei voi tehdä esim. suullisesti leiripaikalle, teksti- tai WhatsApp-viestillä tai Facebook Messengerin tai Instagramin Direct-viestien kautta.

Peruutuksen yhteydessä leirivarauksesta jo maksettu hinta palautetaan mahdollisten toimisto- tai peruutuskulujen vähentämisen jälkeen asiakkaan ilmoittamalle pankkitilille.

* jos leirijakson alkuun on yli 14 vuorokautta (2 viikkoa) tai enemmän, peruutus on maksuton 0 euroa
* Kun leirin alkuun on 14 vuorokautta (2 viikkoa) tai vähemmän, peruutuksesta veloitetaan 100 % leirijakson hinnasta.
	+ Poikkeus: peruutuksesta voi saada maksunpalautusta, mikäli leiri on täysin loppuun varattu ja varasijoille on ilmoittautunut asiakkaita.

Jos asiakas ei osallistu leirille, eikä ole peruuttanut varattua leirijaksoa peruutusehtojen mukaisesti, peruutuksesta veloitetaan peruutuskuluna 100 % leirijakson hinnasta.

Sairastapauksissa tarjoamme ensisijaisesti paikkaa toiselle kurssille. Mikäli vastaavaa kurssia ei ole tai se ei sovellu osallistujan ajankohtaan, niin palautamme kurssimaksun lääkärintodistusta vastaan.

**Järjestäjän oikeus peruuttaa leirijakso:** Jos mille tahansa leirille on viikkoa ennen leirin alkua ilmoittautunut alle 16 asiakasta (15 asiakasta tai vähemmän), niin leirijakso peruuntuu ja maksetut rahat palautetaan asiakkaille. Leirin peruuntumisesta ilmoitetaan asiakkaille sähköpostilla.

***Leirin keskeytys***

Joskus lapsen leiri keskeytyy. Keskeytykselle voi olla monta erilaista syytä, esimerkiksi:

* perhe haluaa lapsen kotiin
* lapsi haluaa itse leiriltä kotiin
* lapsi sairastuu leirillä
* lapsi kiusaa tai esim. lyö toisia
* lapsella on päihteitä mukana
* jokin muu syy

Tällaisissa tilanteissa asiasta ilmoitetaan kotiin ja kotiväen täytyy hakea lapsi kotiin. Edellä kuvatuissa ja muissa vastaavissa tapauksissa leirimaksua ei palauteta, vaan korvausta on mahdollista hakea omasta vakuutusyhtiöstä.

HUOM! Jokaisen 18-64 vuotiaan leiriläisen tulee huolehtia itse siitä, että valtion kalastonhoitomaksu on maksettuna!

*Leirin valokuvaus*

Leiriläisistä saatetaan julkaista kuvia Eumer Finland Oy:n Facebook-tilillä ja Instagramissa. Kuvissa ei ole lapsien nimiä. Jos lastanne ei saa kuvata, ilmoita se ilmoittautumista tehdessä "Lisätietoja" kohdassa.

**Majoitus- ja ohjelmapalveluidemme** varausmaksu on 30 %, jos varaus tehdään kuukautta ennen tai sitä aikaisemmin. Loppuosa palveluiden hinnasta maksetaan kuukausi ennen varattua ajankohtaa.

Emme palauta varausmaksua, mikäli varaus peruutetaan myöhemmin kuin 30 vrk ennen varauksen alkamista. Mikäli varaus tehdään myöhemmin kuin kuukautta ennen, suoritetaan maksu kokonaisuudessaan varauksen yhteydessä.

​​

Hintamme sisältävät arvonlisäveron, ellei tarjouksessa toisin mainita.

Lue tarkemmat varausehdot alapuolelta.

**1 §. Soveltamisala**

Näitä ehtoja sovelletaan maaseutumatkaa koskevaan sopimukseen, kun maaseutumatkailuyrittäjä tarjoaa yksityiselle asiakkaalle taikka kahden tai useamman asiakkaan ryhmälle maaseutumatkailupalveluja. Ehtoja sovelletaan myös soveltuvin osin, kun maaseutumatkailupalveluja tarjotaan toisille yrityksille tai yhteisöille.

**2 §. Määritelmä**

Maaseutumatkailu palvelulla tarkoitetaan näissä ehdoissa a) majoitusta; b) majoitusta ja muuta sellaista matkailupalvelusta, joka ei ole kokonaisuuden kannalta oleellinen; taikka c) yhtä tai useampaa seuraavista ohjelmallisista palveluista; ruokailua, pito-, juhla- ja kokousjärjestelyä, ajanvietto- ja harrastusmahdollisuuden järjestämistä, kuten kalastus-, hiihto-, vaellus-, ratsastus-, kanootti- ja metsäretket sekä palveluihin liittyvää ohjausta, opastusta ja koulutusta. (Valmismatkalain mukaisiin matkapaketteihin sovelletaan valmismatkalakia ja sen nojalla laadittuja yleisiä valmismatkaehtoja).

**3 §. Sopimuksen syntyminen**

Sopimus syntyy ja nämä ehdot tulevat osapuolia sitoviksi, kun ehdot ovat olleet asiakkaan saatavilla ja hän on sen jälkeen suorittanut vähintään ennakkomaksun.

**4 §. Maksuehdot**

Mikäli palvelu varataan viimeistään 28 vrk ennen sen alkamispäivää, suoritetaan ennakkomaksuna 30% palvelun kokonaishinnasta 7 vrk:n kuluessa varauksesta, kuitenkin niin, että palvelun koko hinta suoritetaan aina viimeistään 28 vrk ennen palvelun alkamista. Jos varaus tehdään myöhemmin, suoritetaan palvelun koko hinta sitä varattaessa.

Jos varaus tehdään puhelimitse, maksu (ennakkomaksu tai jos kuluttajan on edellä sanotun mukaisesti maksettava varausta tehdessään palvelun koko hinta) on suoritettava kahden pankkipäivän kuluessa yrittäjän ilmoittamalle tilille. Maksuosoitukseen on merkittävä myös palvelua koskevat tiedot (palvelun kesto, kohde, tuotepaketin nimi) ja yrittäjän mahdollisesti antama varausnumero. Ennen palvelun käyttämistä asiakkaan on esitettävä kuitti tai muu selvitys suoritetusta maksusta.

Mikäli peruutus tapahtuu loman aikana, ei asiakkaan maksamaa summaa korvata.

Mikäli asiakas ei noudata maksuehtoja, yrittäjällä on oikeus katsoa varaus peruuntuneeksi ja sopimus puretuksi.

**5 §. Asiakkaan oikeus purkaa sopimus**

Asiakkaan on aina ilmoitettava siitä, ettei hän käytä palvelua tai käyttää oleellisesti sovittua vähemmän, esimerkiksi henkilömäärä tai kestoaika muuttuvat sovitusta. Ilmoitus on tehtävä kirjallisesti tai muutoin olosuhteet huomioiden tarkoituksenmukaisella tavalla yrittäjän ilmoittamaan osoitteeseen. Sopimus katsotaan puretuksi tai muutetuksi sillä hetkellä, kun asiakkaan ilmoitus on saapunut yrittäjälle. Mikäli asiakas osoittaa, että ilmoitus on annettu oikeaan osoitteeseen oikeana ajankohtana, katsotaan ilmoituksen tulleen perille sinä ajankohtana, jolloin sen säännönmukaisesti olisi pitänyt saapua yrittäjälle, vaikka ilmoitus myöhästyisi tai ei tulisi perille.

Asiakkaan oikeus purkaa sopimus ilman erityistä syytä viimeistään 30 päivää ennen palvelun alkamista maksamalla etukäteen maksettu 30% varausmaksu.

Mikäli sopimus puretaan tai sitä muutetaan myöhemmin tai asiakas ei ilmoita yrittäjälle ennen palvelun alkamista siitä, ettei hän käytä palvelua, yrittäjällä on oikeus periä palvelun koko hinta. **Suosittelemme** matkavakuutusta, joka kattaa myös matkan peruuttamisesta aiheutuvat kustannukset esim. sairastapaukset yms.

Mikäli yrittäjä saa myydyksi saman palvelun kolmannelle, yrittäjä on velvollinen palauttamaan asiakkaalle palvelusta aikaisemmin maksetun hinnan siltä osin kuin se on saatu kolmannelta. Yrittäjällä on kuitenkin oikeus vähentää palautettavasta määrästä mahdolliset toimituskulut.

**6 §. Yrittäjän oikeus purkaa sopimus**

Yrittäjällä on oikeus purkaa sopimus tai keskeyttää palvelun suorittaminen, mikäli ylivoimainen este, kuten tulipalo, luonnonmullistus, viranomaisten toimenpide, lakko tai muu näihin verrattava ennalta arvaamaton ja yrittäjästä riippumaton tapahtuma estää tai olennaisesti vaikeuttaa palvelun toteuttamista. Jos sopimus puretaan, asiakkaalle on palautettava koko maksettu hinta ja jos palvelun suorittaminen keskeytetään, toteutumatonta osaa vastaava hinta.

Yrittäjän on viipymättä ilmoitettava asiakkaalle esteestä, jonka vuoksi palvelua ei toteuteta.

**7 §. Vastuu sopimuksen toteuttamisesta**

Yrittäjä vastaa siitä, että asiakas saa sopimuksen mukaiset palvelut sellaisena kuin ne on markkinoitu tai sellaisena kuin kunkin varauksen osalta on erikseen sovittu.

**8 §. Osapuolten vastuu ja vahingonkorvaukset**

Asiakkaalla on oikeus korvaukseen vahingosta, jonka yrittäjän suorituksessa oleva virhe on hänelle aiheuttanut, jos virhe tai vahinko johtuu yrittäjän tai hänen apunaan käyttämän muun elinkeinonharjoittajan huolimattomuudesta. Korvattavia vahinkoja ovat esimerkiksi virheestä asiakkaalla aiheutuneet ylimääräiset menot ja hyödyttömiksi käyneet kulut.

Yrittäjä ei ole vastuussa vahingosta, joka aiheutuu ylivoimaisesta esteestä tai muusta ennalta-arvaamattomasta syystä, jota yrittäjä tai hänen apunaan käyttämä elinkeinonharjoittaja ei olisi voinut estää mahdollisimman huolellisesti menetellenkään. Yrittäjän on ilmoitettava asiakkaalle esteestä viipymättä ja pyrittävä toimimaan niin, että asiakkaan kärsimä vahinko jää mahdollisimman pieneksi.

Asiakkaan on noudatettava palvelun käyttämiseen liittyviä yrittäjän antamia ohjeita ja määräyksiä ja hän on vastuussa vahingoista, jotka hän aiheuttaa yrittäjälle tai kolmansille osapuolille.

Asiakas on velvollinen huolehtimaan siitä, että hänellä on palvelun käyttämisen edellyttämät voimassaolevat asiakirjat, kuten passi, viisumi, aseenkantolupa, tosite kalastuksenhoitomaksusta, sekä vakuutusturva, jonka hän katsoo tarvitsevansa.

Jos asiakas ei käytä kaikkia sovittuja palveluja tai käyttää niitä vain osittain, hänellä ei ole tällä perusteella oikeutta hinnan alennukseen tai maksun palautukseen.

**9 §. Huomautukset ja riitojen ratkaisu**

Asiakas on velvollinen tekemään välittömästi yrittäjälle tai tämän edustajalle huomautuksen mahdollisista puutteista, jotka voidaan korjata jo palvelun käytön aikana. Muut mahdolliset huomautukset, joita ei olisi voitu korjata palvelun käytön aikana ja korvausvaatimukset on tehtävä kirjallisesti yrittäjälle kohtuullisessa ajassa (kuukauden sisällä) siitä, kun virhe havaittiin tai se olisi pitänyt havaita.

Mikäli asiakas ja yrittäjä eivät pääse yhteisymmärrykseen, asiakas voi saattaa riita-asian kuluttajavalituslautakunnan käsiteltäväksi.

#### HUOM! Jos varauksesi on peruutettava, koska koronavirus COVID-19 epidemia tai muu vakava virustauti on aiheuttanut rajoituksia vapaaseen liikkumiseen Suomen rajojen sisällä (esim. tietyn alueen eristäminen, valmiuslain käyttöönotto), tai Suomen ja lähtömaasi välillä (esim. rajojen sulkeminen), peruutamme alkuperäisen varauksesi ja varaamme sinulle uuden vuokra-ajan myöhemmäksi ajankohdaksi ilman lisäkuluja. Alkuperäisen varauksesi varausmaksu (tai koko summa) siirretään uudelle varaukselle. Uusi varaus tehdään ensisijaisesti ajankohdalle, jonka hinta on sama kuin alkuperäisen vuokra-ajan hinta. Jos kuitenkin haluat siirtää varaustasi ajankohdalle, jonka hinta on huomattavasti kalliimpi kuin alkuperäisen vuokra-ajan hinta, veloitamme hintojen erotuksen. Vastaavasti, jos uuden vuokra-ajan hinta on huomattavasti halvempi kuin alkuperäisen vuokra-ajan hinta, palautamme hintojen erotuksen.